Къэбэрдей-Балъкъэр Республикэм и Iэтащхьэ КIуэкIуэ Ю. А. НэщI мазэ лъапIэр къыщыунэхум ирихьэлIэ и хъуэхъу
Къэбэрдей-Балъкъэрым ис муслъымэнхэм си гуапэу сохъуэхъу НэщI мазэ лъапIэр къызэрыунэхумкIэ. НэщIынымкIэ хабзэр блэкIа зэман жыжьэм къыщожьэ икIи абы дигу къегъэкIыж гущIэгъурэ шыIэныгъэрэ тхэлъу дызэрыщытыпхъэр, псапэ лэжьын, цIыхухэм ядэIэпыкъун зэрыхуейр.
Ислъамым и фIыгъуэ лъапIэу щIэблэкIэрэ зэIэпахыу къекIуэкIхэр сэбэп мэхъу лъэпкъ куэду зэхэт ди цIыхубэр мамырыгъэрэ зэгурыIуэныгъэрэ яку дэлъу зэдэпсэунымкIэ. Къэбэрдей-Балъкъэрым и муслъымэнхэр ди лъэпкъхэм я зэкъуэтыныгъэр гъэбыдэным, республикэм зегъэужьыным икIи егъэфIэкIуэным дяпэкIи жыджэру зэрытелэжьэнур си фIэщ мэхъу.
Къэбэрдей-Балъкъэрым и муслъымэнхэм, республикэм ис псоми узыншагъэ, фIыгъуэ, насып, ефIэкIуэныгъэ яIэну си гуапэщ.
